Vasemmistoliiton kansanedustaja Anna Kontula ei sortunut mielistelemään etelä- ja pohjoiskarjalaisia isäntiään, kun hän kertoi keskiviikkona Joensuussa olevansa huolissaan tapaamiensa akateemisten "bisnespuolen yliopistoihmisten" ajatusmaailmasta. Kontula toivoi, ettei heidän kantamansa "tauti" leviä Itä-Suomesta muualle.

- Yliopistojen alkuperäinen tehtävä ei ole palvella yritysten pääomanmuodostusta. Aika monet tuotantotaloudessa, bisneksessä ja markkinoinnissa toimivat yliopistoihmiset eivät ole selvästi kuulleetkaan yliopistojen alkuperäisestä tehtävästä. Yliopistojen tehtävä ei ole reagoida siihen, mitä ulkopuoliset tahot yliopistoille syöttävät, vaan yliopistojen palvelutehtävä lähtee siitä, että ne antavat yhteiskunnalle jotain, mihin reagoida.

- Jos yliopistomme alistetaan yrityseliitin, käytännössä Elinkeinoelämän keskusliiton, tai poliittisen eliitin juoksupojaksi, niin yliopistolaitos tulee käytännössä häviämään niine etuineen, mitä se on tuonut länsimaiselle yhteiskunnalle. Niiden tehtävä ei ole toteuttaa sitä, mitä niitä tyhmemmät käskee, vaan yliopistojen ensisijainen tehtävä on tutkimukseen keskittymällä tuoda valoa sinne, missä sitä ei muuten olisi, Kontula ojensi bisnesväkeä.

Mainos alkaa

Mainos päättyy

Kontula oli mukana Lappeenrannan ja Joensuun vierailuille tiistaina ja keskiviikkona eduskunnan tulevaisuusvaliokunnan jäsenenä.